Χριστιανοί Κούρδοι

Οι Χριστιανοί Κούρδοι (κουρδικά: Kurdên Mesîhî ή Kurdên Xirîstiyan) είναι Κούρδοι οι οποίοι ακολουθούν τον Χριστιανισμό. Αν και η πλειοψηφία των Κούρδων λόγω της εξάπλωσης του Ισλάμ τον 7ο αιώνα προσηλυτίστηκε, παρέμειναν Κούρδοι που είχαν υιοθετήσει τον Χριστιανισμό. Στην σύγχρονη εποχή η πλειοψηφία των Κούρδων Χριστιανών είναι ευαγγελικοί, ευαγγελικές κουρδικές εκκλησίες έχουν ιδρυθεί και μπορούν να βρεθούν στην Άρβηλα, το Σιλέμανι και την Ντοχούκ στην ιρακινή περιοχή του Κουρδιστάν και στο Χεσέκε, το Κάμισλο, το Κομπάνε, το Αμούντε και το Αφρίν (μέχρι το 2018) στην Αυτόνομη Διοίκηση Βόρειας και Ανατολικής Συρίας.

Ιστορία
Τον 10ο αιώνα μ.Χ., ο Κούρδος πρίγκιπας Ιμπν αντ-Ντάχακ, ο οποίος κατείχε το φρούριο του αλ-Τζαφάρι, εγκατέλειψε το Ισλάμ για τον Ορθόδοξο Χριστιανισμό. Σε αντάλλαγμα, οι Βυζαντινοί του έδωσαν γη και ένα φρούριο. Το 927 μ.Χ., αυτός και η οικογένειά του εκτελέστηκαν κατά τη διάρκεια επιδρομής από τον Θαμάλ, τον Άραβα κυβερνήτη της Ταρσού.

Στα τέλη του 11ου και στις αρχές του 12ου αιώνα μ.Χ., υπήρχαν Κούρδοι χριστιανοί στρατιώτες στον στρατό της πόλης-φρούριο Λάρισα εν Συρία, τη σημερινή Σαϊζάρ.

Οι Μχαργκρντζέλι-Ζακαρίδες, μια Αρμενική–Γεωργιανή δυναστεία κουρδικής καταγωγής, κυβέρνησε περιοχές της βόρειας Αρμενίας τον 13ο αιώνα μ.Χ. και προσπάθησε να αναζωογονήσει τις πνευματικές  δραστηριότητες με την ίδρυση νέων μοναστηριών. Στην κορύφωση του Βασιλείου της Γεωργίας η οικογένεια ηγήθηκε του ενοποιημένου αρμενογεωργιανού στρατού. Δύο αδέρφια αυτής της οικογένειας, ο Ζαχαρίας και ο Ιβάνε Μχαργκρντζέλι οδήγησαν τον στρατό στη νίκη στο Άνιον το 1199.

Ο Μάρκο Πόλο, στο βιβλίο του, ανέφερε ότι κάποιοι από τους Κούρδους που κατοικούσαν στο ορεινό τμήμα της Μοσούλης ήταν χριστιανοί, ενώ άλλοι ήταν μουσουλμάνοι.

Οι Κούρδοι που ασπάστηκαν τον Χριστιανισμό συνήθως στρέφονταν στη Νεστοριανική Εκκλησία. Το 1884, ερευνητές του Βασιλικού Γεωγραφικού Σωματείου ανέφεραν για μια κουρδική φυλή στη Σεβάστεια που διατήρησε ορισμένες χριστιανικές εορτές και ενίοτε προσδιοριζόταν ως χριστιανική.

Ένας από τους πιο εξέχοντες Κούρδους ηγέτες στο Ιρακινό Κουρδιστάν, ο Σεΐχης Αχμέντ Μπαρζανί, ο οποίος ήταν αδελφός του Μουσταφά Μπαρζανί, ανακοίνωσε τη μεταστροφή του στον Χριστιανισμό κατά τη διάρκεια εξεγέρσεώς του κατά της ιρακινής κυβέρνησης το 1931.

Χριστιανοί Κούρδοι του σήμερα
Μέρος της αγγλόφωνης Καινής Διαθήκης ήταν για πρώτη φορά διαθέσιμο στην κουρδική γλώσσα το 1856.

Η Κουρδική Εκκλησία του Χριστού ιδρύθηκε στο Χαουλέρ προς τα τέλη του 2000, και έχει παρακλάδια στα κυβερνεία Σιλέμανι και Ντοχούκ. Αυτή είναι η πρώτη ευαγγελική κουρδική εκκλησία στο Ιράκ. Το λογότυπό της σχηματίζεται από έναν κίτρινο ήλιο και έναν σταυρό που ανατέλλει πίσω από μια οροσειρά. Σύμφωνα με έναν Κούρδο προσήλυτο, υπολογίζεται ότι 500 Κούρδοι Μουσουλμάνοι νέοι έχουν ασπαστεί τον Χριστιανισμό από το 2006 σε όλο το Κουρδιστάν. Ένας Κούρδος προσήλυτος από τον ιρακινό στρατό ο οποίος ισχυρίζεται ότι μετέφερε όπλα μαζικής καταστροφής δήλωσε επίσης ότι ένα κύμα Κούρδων που ασπάζονται τον Χριστιανισμό λαμβάνει χώρα στο βόρειο Ιράκ (Ιρακινό Κουρδιστάν).

Υπάρχουν περίπου 80-100 χριστιανοί Κούρδοι που προσηλυτίστηκαν πρόσφατα στην πόλη Κομπάνε της Αυτόνομης Διοίκησης της Βόρειας και Ανατολικής Συρίας που τελεί υπό την ηγεσία των Κούρδων.

Παραπομπές

Χριστιανικές ομάδες στη Μέση Ανατολή